En 51-årig mand faldt lørdag morgen i havet ud for Læsø, da han sejlede i en jolle. Han blev reddet af folk på en fiskekutter, der tilfældigvis sejlede forbi.

Det kunne være endt tragisk, da en 51-årig mand af ukendte årsager faldt over bord fra sin jolle lørdag morgen ud for Læsø. Det lader dog til, at der var nogen, der holdt hånden over den 51-årige. I hvert fald spottede folk på en fiskekutter manden, der drev rundt i havoverfladen, og de fik ham ombord på kutteren. Det fortæller Henrik Beck, der er vagtchef ved Nordjyllands Politi. - Han var i live og ved bevidsthed, da de fik ham op, men han var nedkølet, siger vagtchefen. Klokken 8.07 blev beredskabet tilkaldt, og en redningshelikopter blev hurtigt sendt mod Læsø med henblik på at bringe manden til opvarmning på Aalborg Universitetshospital. - Min opfattelse er, at han klarer den, i og med at han er ved bevidsthed, da de finder ham. Det var heldigt, at fiskekutteren kom forbi, siger Henrik Beck. Den 51-årige har fortalt, at han var på vej ind i havnen, da han faldt over bord.